Τηγανιά χοιρινή με σύγλινο, απάκι και θρούμπι
Μάνη και Κρήτη συνωμοτούν με τα εξαίσια παστά τους, σύγκλινο και απάκι, σε μια τηγανιά για μερακλήδες, αρωματική και ζουμερή, χάρη στον χοιρινό λαιμό.
500 γρ. χοιρινός λαιμός, κομμένος σε κύβους 2 εκ. , 200 γρ. σύγλινο, σε λεπτά κομμάτια , 50 γρ. απάκι, σε λεπτές φέτες , 2 σκελίδες σκόρδο, καθαρισμένες και ελαφρά κοπανισμένες , τα φύλλα από 2 κλωνάρια φασκόμηλο ή 1 κουτ. γλυκού ξερό, τριμμένο , 2 κουτ. γλυκού θρούμπι ή ρίγανη ξερή, τριμμένη, τα φύλλα από 4-5 κλωνάρια μαϊντανό, ψιλοκομμένα, 1 ραπανάκι, σε κυβάκια , οι φέτες από 1 μέτριο πορτοκάλι, σε μικρά κομμάτια (αφαιρούμε όσο περισσότερες μεμβράνες μπορούμε) , ο χυμός και το ξύσμα από 1 πορτοκάλι , 1/3 κουτ. γλυκού καυτερό μπούκοβο , 70 ml ελαιόλαδο , αλάτι, φρεσκοτριμμένο πιπέρι
Για να φτιάξουμε τη χοιρινή τηγανιά με σύγλινο, απάκι και θρούμπι, ξεκινάμε ρίχνοντας σε ένα μεγάλο τηγάνι το χοιρινό, το φασκόμηλο, αλατοπίπερο και 2 φλιτζ. τσαγιού νερό. Βράζουμε σε μέτρια προς δυνατή φωτιά για περίπου 15 λεπτά, μέχρι να εξατμιστεί το νερό και να μισομαλακώσει το χοιρινό.Ρίχνουμε το λάδι και το σκόρδο, δυναμώνουμε τη φωτιά και τηγανίζουμε το χοιρινό για περίπου 7 λεπτά, μέχρι να ροδίσει έντονα από όλες τις πλευρές.Προσθέτουμε το σύγλινο και ανακατεύουμε για 1-2 λεπτά, μέχρι να ζεσταθεί καλά.Περιχύνουμε με τον πορτοκαλοχυμό και μαγειρεύουμε για άλλα 2-3 λεπτά, μέχρι να εξατμιστεί. Πασπαλίζουμε με το ξύσμα, το μπούκοβο και το θρούμπι, ανακατεύουμε απαλά και αποσύρουμε από τη φωτιά.Σκορπίζουμε το απάκι, τον μαϊντανό, τα φετάκια πορτοκαλιού, το ραπανάκι και σερβίρουμε.
Απάκι,Πορτοκάλι,Χοιρινό,Απόκριες,Τσικνοπέμπτη